Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 671/14/7703	Kežmarok, 23.11.2014
EEČ : 2-56-130-2014

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Kežmarok
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 7.8.2014, okolo 17.55 hod., potom čo požil alkoholické nápoje, ktoré u neho zvýšili hladinu alkoholu na najmenej 1,49 mg/l vydychovaného vzduchu ( 3,10 promile ), čo bolo zistené analyzátorom dychu ALCOTEST 7410 č. ARFM-0030, po miestnych komunikáciách v meste XXXXX v smere od ulice XXXXX ku križovatke ulíc XXXXX a XXXXX, okres Kežmarok, viedol osobné motorové vozidlo továrenskej značky ŠKODA FELICIA, evidenčné číslo XXXXX

lebo je trestné stíhanie neprípustné podľa § 9 odsek 1 písmeno d

Odôvodnenie:
Uznesením povereného príslušníka PZ z Okresného riaditeľstva PZ XXXXX - Okresný dopravný inšpektorát v XXXXX sp. zn. ORP-XXXXX/DI-KK-2014 zo dňa 8.8.2014 bolo, v zmysle § 199 ods. 1/ Trestného poriadku, začaté trestné stíhanie a súčasne, v zmysle § 206 ods. 1/ Trestného poriadku, vznesené obvinenie XXXXX pre prečin ohrozenia pod vplyvom návykovej látky podľa § 289 ods. 1/ Trestného zákona.

     Trestnej činnosti sa mal obvinený XXXXX dopustiť na tom skutkovom základe ako je uvedený vo výrokovej časti tohto uznesenia.

     Poverený príslušník PZ OR PZ XXXXX - ODI v XXXXX v priebehu prípravného konania, za účelom objektivizácie skutkového deja vypočul obvineného XXXXX, znalkyňu o odboru zdravotníctva - odvetvie psychiatria XXXXX,  do  spisu  zabezpečil  úradné  záznamami príslušníkov hliadky  PZ  z  OO PZ XXXXX, písomné vyhotovenie znaleckého posudku z odvetvia psychiatrie, zápisy o dychových skúškach, hlásenia o použití donucovacích prostriedkov, odpis z registra trestov, výpis z ústrednej evidencie priestupkov MV SR, charakteristiky obvineného, výpis z evidenčnej karty vodiča, výpis zo živnostenského registra.

     Takto vykonaným dokazovaním bolo dostatočne objektívne zistené, poukazujúc aj na samotné priznanie sa obvineného ku skutku, pre ktorý mu bolo vznesené obvinenie, že ku skutku skutočne došlo, tento skutok je prečinom ohrozenia pod vplyvom návykovej látky podľa § 289 ods. 1/ Trestného zákona a tohto sa mal dopustiť práve XXXXX, ako plne trestnoprávne zodpovedná osoba.

     V priebehu prípravného konania, pred jeho ukončením, bolo zistené, že obvinený XXXXX dňom 23.10.2014 zomrel, čo je potvrdené úmrtným listom matričného úradu obce XXXXX zo dňa XXXXX ktorý je založený na č. l. 52 vyšetrovacieho spisu.
     
     Podľa § 215 ods. 1 písm. d/ Trestného poriadku, prokurátor zastaví trestné stíhanie, ak je trestné stíhanie neprípustné podľa § 9.

     Podľa § 9 ods. 1 písm. d/ Trestného poriadku, trestné stíhanie nemožno začať, a ak bolo začaté nemožno v ňom pokračovať a musí byť zastavené, proti tomu kto zomrel alebo bol vyhlásený za mŕtveho.

     Vzhľadom na vyššie uvedené skutočnosti, berúc do úvahy doposiaľ vykonané dokazovanie, z ktorého vyplýva, že ku skutku malo dôjsť a tohto sa mal dopustiť práve obvinený XXXXX, pričom táto osoba zomrela, čo bolo objektívne preukázané oznámením o úmrtí vydaným na to príslušným orgánom, bolo potrebné v tejto veci rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Danielčák
prokurátor